ເກົາ​ຫຼີ​ເໜືອ ຕິ​ຕຽນ ການ​ໃຫ້​ຄຳ​ເຫັນ ກ່ຽວ​ກັບ ສິດ​ທິ​ມະ​ນຸດ ​ໂດຍ​ເຈົ້າ​ໜ້າ​ທີ່ ສ​ຫລ
ທ່ານ​ແດັ​ສ​ໂຕ​ຣ​ໄດ້​ກ່າວ​ປ້ອງ​ກັນ ນະ​ໂຍ​ບາຍ​ຂອງ​ທ່ານ​ທ​ຣຳ ໃນ​ການສືບ​ຕໍ່​ເຈ​ລະ​ຈາ​ກັບ​ເກົາ​ຫຼີ​ເໜືອ ​ໃນ​ຂະ​ນະ​ທີ່​ລັດ​ຖະ​ບານ​ສະ​ຫະ​ລັດ​ ຕ້ອງ​ຕິ​ປະ​ຫວັດ ​ການ​ເຄົາ​ລົບນັບ​ຖື​ສິດ​ທິ​ມະ​ນຸດ ​ຂອງ​ປະ​ເທດ​ດັ່ງ​ກ່າວ.
ເກົາຫຼີເໜືອ ໃນວັນເສົາມື້ນີ້ ໄດ້ກ່າວໂຈມຕີການຕ້ອງຕິຂອງກະຊວງການຕ່າງປະເທດສະຫະລັດເມື່ອໄວໆມານີ້ ກ່ຽວກັບປະຫວັດການເຄົາລົບນັບຖືສິດທິມະນຸດຂອງປະເທດດັ່ງກ່າວໂດຍເຕືອນວໍຊິງຕັນວ່າຈະ “ຈ່າຍດ້ວຍລາຄາແພງ” ຕໍ່ອັນທີ່ເກົາຫຼີເໜືອເອີ້ນວ່າ “ການໃຫ້ຄວາມເຫັນແບບບໍ່ຄິດ " ກະຊວງການຕ່າງປະເທດຂອງເກົາຫຼີເໜືອໄດ້ຍົກເອົາບັນຫານີ້ເປັນການສະເພາະ ໃນການໃຫ້ສຳພາດແກ່ວີໂອເອ ໂດຍເຈົ້າໜ້າທີ່ອະວຸໂສ ຂອງກະຊວງການຕ່າງ ປະເທດ ທີ່ກ່າວວ່າ ສະຫະລັດຍັງສືບຕໍ່ “ມີຄວາມເປັນຫ່ວງຢ່າງເລິກເຊິ່ງ” ກ່ຽວກັບການລະເມີດສິດຂອງເກົາຫຼີເໜືອ ກະຊວງການຕ່າງປະເທດເກົາຫຼີເໜືອ ກ່າວຢູ່ໃນຖະແຫຼງການສະບັບນຶ່ງ ທີ່ພິມເຜີຍແຜ່ໂດຍອົງການຂ່າວສູນກາງຂອງເກົາຫຼີເໜືອ ວ່າ “ຄຳເວົ້າທີ່ມີເຈດຕະນາຮ້າຍແບບນັ້ນ ມີຂຶ້ນໃນເວລາທີ່ ຄວາມສຳພັນລະຫວ່າງ ສປປ ເກົາຫຼີ ແລະສະຫະລັດ ພວມເພີ້ມສູງຂຶ້ນສູ່ຈຸດທີ່ແຕກຫັກໄດ້ງ່າຍ ມີແຕ່ຈະພາໃຫ້ເກີດຜົນທີ່ຊຸດໂຊມລົງຕື່ມ ກ່ຽວກັບສະຖານະການທີ່ເຄັ່ງຕຶງຢູ່ແລ້ວ ໃນແຫຼມເກົາຫຼີ ຄືກັນກັບຖອກນ້ຳມັນລົງໃສ່ໄຟທີ່ກຳລັງໄໝ້ຢູ່ນັ້ນ ” ການໃຫ້ຄວາມເຫັນດັ່ງກ່າວ ມີຂຶ້ນໃນຂະນະທີ່ພວມເກີດຄວາມເຄັ່ງຕຶງເປັນພິເສດ ເກົາຫຼີເໜືອ ຊຶ່ງສັນຍາໄວ້ກັບສະຫະລັດໄວ້ວ່າ ຈະໃຫ້ “ຂອງຂວັນວັນຄຣິສມັສ” ນັ້ນ ໄດ້ຂົ່ມຂູ່ທີ່ຈະຍ່າງອອກຈາກການເຈລະຈາກ່ຽວກັບອາວຸດນິວເຄລຍ ແລະຈະເລີ້ມການທ້າທາຍເກາະຜິດທີ່ສຳຄັນໆ ເຊັ່ນການທົດລອງອາວຸດນິວເຄລຍ ແລະຍິງລູກສອນໄຟໄລຍະໄກ ໃນເວລາດຽວກັນ ສະຫະລັດກໍຄ່ອຍໆເພີ້ມການກົດດັນຕໍ່ເກົາຫຼີເໜືອ ກະຊວງການຕ່າງປະເທດສະຫະລັດ ໃນວັນສຸກວານນີ້ ລະບຸຊື່ເກົາຫຼີເໜືອຄືນໃໝ່ວ່າ ເປັນປະເທດລະເມີດສິດເສລີພາບໃນການນັບຖືສາສະໜາ ໃນມື້ດຽວກັນນີ້ປະທານາທິບໍດີດໍໂນລ ທຣຳ ກໍໄດ້ລົງນາມໃນຮ່າງກົດໝາຍ ເພີ້ມການລົງໂທດຕໍ່ພຽງຢາງ ເກົາຫຼີເໜືອ ຍັງບໍ່ທັນສະແດງຄວາມເຫັນໃດໆ ກ່ຽວກັບການເຄື່ອນໄຫວຫລ້າສຸດຂອງສະຫະລັດ ແຕ່ແທນທີ່ພຽງຢາງຊ້ຳພັດອອກມາຄັດຄ້ານຕໍ່ການໃຫ້ສຳພາດຂອງທ່ານໂຣເບີດ ແດັສໂຕຣ ລັດຖະມົນຕີຊ່ວຍວ່າການກະຊວງການຕ່າງປະເທດສະຫະລັດ ຮັບຜິດຊອບກ່ຽວກັບເລື້ອງປະຊາທິປະໄຕ ສິດທິມະນຸດ ແລະແຮງງານ ຕໍ່ນັກຂ່າວໄນ ຈິງ ຂອງວີໂອເອ ປະຈຳກະຊວງການຕ່າງປະເທດ ທ່ານແດັສໂຕກ່າວຕໍ່ວີໂອເອວ່າ “ພວກເຮົາຍັງສືບຕໍ່ ມີຄວາມເປັນຫ່ວງຢ່າງເລິກເຊິ່ງກ່ຽວກັບສິ່ງທີ່ເກີດຂຶ້ນໃນເກົາຫຼີເໜືອ ຂ້າພະເຈົ້າຄິດວ່າ ຫຼັກຖານທີ່ໜ້າເຊື່ອໄດ້ທີ່ເລັດລອດອອກມາຈາກເກົາຫຼີເໜືອ ໄດ້ໃຫ້ການອະທິບາຍໃນຕົວຂອງມັນເອງ ” ທ່ານແດັສໂຕຣໄດ້ກ່າວປ້ອງກັນ ນະໂຍບາຍຂອງທ່ານທຣຳ ໃນການສືບຕໍ່ເຈລະຈາກັບເກົາຫຼີເໜືອໃນຂະນະທີ່ລັດຖະບານສະຫະລັດຕ້ອງຕິປະຫວັດການເຄົາລົບນັບຖືສິດທິມະນຸດຂອງປະເທດດັ່ງກ່າວ